Pop up -noutopisteiden on tarkoitus nopeuttaa pakettien jakelua joulun ruuhkaviikkoina.

Joulun postipaketit saattavat tänä vuonna kulkea jopa kymmenien kilometrien päässä vastaanottajasta sijaitseviin pop up -noutopisteisiin. JUSSI LEINONEN/LAPIN KANSA

Postin pyrkimys sujuvoittaa joulupakettien jakamista perustamalla ylimääräisiä pop up -noutopisteitä ei ole mennyt aivan putkeen.

Postin julkiselle Facebook-sivulle on ilmestynyt maanantai-iltapäivään mennessä palautteita lähes sadalta asiakkaalta. Heistä suurin osa valittaa pakettiensa kulkeutuneen reilusti yli Postin lupaaman kolmen kilometrin päähän lähimmästä noutopisteestä.

Useat palautteenantajat sanovat pakettiensa kulkeutuneen kaupungin toiselle puolelle tai jopa naapuripaikkakunnille. Joidenkin kohdalla jopa samalle ihmiselle saapuneet paketit ovat joutuneet kaikki eri noutopisteisiin.

Väliaikaisia noutopisteitä on perustettu ympäri Suomea, tavoitteena nopeuttaa pakettien jakelua tilanteessa, jossa jouluruuhka täyttää Postin vakituiset palvelu- ja noutopisteet.

Onko edes laillista

Pientä verkkokauppaa pyörittävä Rami Kortelainen kertoo Iltalehdelle saaneensa omilta asiakkailtaan viime päivinä paljon yhteydenottoja paketeista, joita Posti on kuljettanut noutopisteisiin jopa kymmenien kilometrien päähän vastaanottajasta.

Eräskin Kortelaisen asiakkaista oli hänen mukaansa tilannut tuotteen Tuusulan Jokelaan, mutta Posti ilmoitti paketin olevan noudettavissa peräti 30 kilometrin päästä Riihimäeltä.

- Itsellenikin piti tulla paketti Nokialle automaattiin, mutta se ohjattiin Ylöjärvelle, 15 kilometrin päähän, Kortelainen sanoo.

Hän kävi maanantaiaamupäivänä noutamassa paketin Ylöjärveltä, ja kertoo hakumatkan olleen hankala.

- Kyllä täytyy sanoa, että surkeasti on asia järjestetty, kun ihmiset ohjataan vieraalle paikkakunnalle noutamaan pakettia. Karttapalvelu ohjaa vain Postin virallisiin pisteisiin ja tien varressa ei ollut mitään opasteita tätä väliaikaista noutopistettä varten, Kortelainen sanoo.

Kierreltyään aikansa mies löysi kuitenkin lopulta noutopisteen ja sai pakettinsa.

- On tämä kyllä täysin naurettavaa pelleilyä, enkä tiedä, onko se edes laillista. Asiakas kuitenkin maksaa siitä, että saa valita mihin pakettinsa saa, mutta Posti ohjaa niitä mielivaltaisesti kymmenien kilometrien päähän, Kortelainen sanoo.

Satojen kilometrien jakeluvirheitä

Postin pakettiprosessista vastaava johtaja Peter Staven toteaa IL:lle, että väliaikaisia noutopisteitä päädyttiin perustamaan sen vuoksi, että verkko-ostamisen lisääntyessä tulevan joulun pakettimäärän odotetaan olevan historiallisen suuri, eikä Postin olemassa oleva jakeluverkosto olisi tullut siihen riittämään.

- Pop up -pisteet on otettu käyttöön, jotta lähetykset saadaan toimitettua asiakkaille mahdollisimman nopeasti, Staven sanoo.

Hänen mukaansa viime viikon 1,2 miljoonasta postipakettilähetyksestä ainoastaan neljä prosenttia on ohjattu väliaikaisiin noutopisteisiin. Pääsääntöisesti paketit pyritään kuljettamaan vaihtoehtoiseen pisteeseen, joka olisi enintään kolmen kilometrin säteellä alkuperäisestä.

- Haluamme palvella asiakkaita hyvin ja nopeasti - emme olisi halunneet sitä tilannetta, että asiakkaat ovat tyytymättömiä. Olemme huomanneet, että joitain yksittäisiä paketteja on voinut päätyä pidemmällekin, parhaimmillaan muutamien satojen kilometrien päähän. Tällaiset virheet tietenkin korjataan, Staven vakuuttaa.

Postilla ei kuitenkaan tunnu olevan yksiselitteistä linjaa siitä, missä kohtuullinen raja menee väliaikaisen ja oletetun noutopisteen etäisyyden välillä. Joissakin paikoissa etäisyys on Stavenin mukaan myös yli kolme kilometriä.

- Yksittäisissä pisteissä välimatka oli ollut erheellisesti noin seitsemän kilometriä, mutta nämä on jo korjattu, hän sanoo.

Eikö ole kuitenkin kohtuutonta, että asiakkailta vaaditaan ylimääräistä ajan- ja rahankäyttöä paketin noutamisesta, jonka pitäisi tulla lähimpään noutopisteeseen?

- Paketti toimitetaan asiakkaan valitseman ensisijaisen noutopisteen ollessa täysi väliaikaiseen noutopisteeseen. Osa väliaikaisista noutopisteistä on automaatin tai Postin välittömässä läheisyydessä, ja muutoin noutopisteet ovat kolmen kilometrin säteellä. Ei se kolme kilometriä ole meidän näkemyksemme mukaan niin kohtuuton etäisyys, eikä lähetyksiä ole niin monessa paikassa kuljetettu sitä kauemmas.

Tästä tulee valtava tivoli

Stavenin mukaan tilannetta seurataan jatkuvasti ja noutopisteiden sijaintia pyritään optimoimaan.

- Otamme tietenkin kaiken palautteen vastaan ja pyrimme löytämään ratkaisut. Ei ole kenenkään etu, jos asiakkaat kokevat tilanteen vaikeaksi.

Verkkokauppaa pitävä Rami Kortelainen on skeptinen siitä, että pakettijakelu saadaan rullaamaan.

- Järjestelmä on ollut käytössä vasta muutaman päivän, joten tästä tulee valtava tivoli, kun pakettiliikenne joulukuun aikana lisääntyy. Postin täytyy tehdä asian eteen jotakin todella kiireisesti, tai muuten arvuutellaan, jäävätkö ihmiset ilman joululahjoja, Kortelainen sanoo.